شہزادی اور دھوبی کے بیٹے کی محبت:

ایک دھوبی کے پاس شاہی  محل سے کپڑ ے دھلنے آیا کرتے تھے۔ میاں بیوی کپڑ ے دھو کر، اسٹری کر کے واپس محل پہنچا دیا کرتے۔ ان کا ایک بیٹا بھی تھا جو جوان ہوا تو کپڑ ے دھونے میں والدین کا ھاتھ بٹانے لگا۔ کپڑوں میں شہزادی کے کپڑے بھی آتے تھے، جن کو دھوتے دھوتے وہ شہزادی کے نادیدہ عشق میں مبتلا ہو گیا۔
محبت کے اس جذبے کے جاگ جانے کے بعد اس کے اطوار بدل گئے۔ وہ شہزادی کے کپڑے الگ کرتا انہیں خوب اچھی طرح دھوتا، استری کرنے کے بعد ایک خاص منفرد انداز میں تہہ کر کے رکھتا۔ یہ سلسلہ چلتا رہا۔ آخر دھوبن نے اس تبدیلی کو نوٹ کیا اور دھوبی کے کان میں کھسر پھسر کی کہ یہ تو لگتا ہے سارے خاندان کو مروائے گا۔یہ تو شہزادی کے عشق میں مبتلا ہو گیا ہے۔والد نے بیٹے کے کپڑ ے دھونے پر پابندی لگا دی۔

ادھر جب تک لڑکا محبت کے زیر اثر محبوب کی کوئی خدمت بجا لاتا تھا، محبت کا بخار نکلتا رہتا تھا،  مگر جب وہ اس خدمت سے ہٹایا گیا تو لڑکا بیمار پڑ گیا اور چند دن کے بعد فوت ہو گیا۔دوسری طرف کپڑوں کی دھلائی اور تہہ بندی کا انداز بدلا تو شہزادی نے دھوبن کو بلا بھیجا اور اس سے پوچھا کہ میرے کپڑے کون دھوتا ہے؟ 
دھوبن نے جواب دیا کہ شہزادی عالیہ میں دھوتی ہوں۔
شہزادی نے کہا پہلے کون دھوتا تھا؟ 
دھوبن نے کہا کہ میں ہی دھوتی تھی۔
شہزادی نے اسے کہا کہ یہ کپڑا تہہ کرو۔
اب دھوبن سے ویسے تہہ نہیں ہوتا تھا جیسے اس کا بیٹا کرتا تھا۔
شہزادی نے اسے ڈانٹا کہ تم جھوٹ بولتی ہو، 
سچ سچ بتاؤ ورنہ سزا ملے گی؟
دھوبن کے سامنے کوئی دوسرا رستہ بھی نہیں تھا کچھ دل بھی غم سے بھرا ہوا تھا، وہ زار و قطار رونے لگ گئی، اور سارا ماجرا شہزادی سے کہہ دیا، 
شہزادی یہ سب کچھ سن کر سناٹے میں آ گئی۔

پھر اس نے سواری تیار کرنے کا حکم دیا اور شاہی بگھی میں سوار ہو کر پھولوں کا ٹوکرا بھر کر لائی اور مقتول محبت کی قبر پر سارے پھول چڑھا دیے، زندگی بھر اس کا یہ معمول رہا کہ وہ اس دھوبی کے بیٹے کی قبر پر پھول چڑھانے ضرور آتی۔